**Noteikumi par parenterāli ievadāmo zāļu onkoloģisko saslimšanu ārstēšanai nodrošināšanas kārtību**

1. IZPILDĪTĀJS Līguma ietvaros nodrošina onkoloģiskiem pacientiem nepieciešamās parenterāli ievadāmās zāles (turpmāk – Zāles) saskaņā ar:
	1. DIENESTA centralizēti veiktā iepirkuma parenterāli ievadāmo zāļu onkoloģisko saslimšanu ārstēšanai rezultātiem, par kuriem DIENESTS atsevišķi informē IZPILDĪTĀJU;
	2. Ministru kabineta 2006. gada 31. oktobra noteikumu Nr. 899 “Ambulatorajai ārstēšanai paredzēto zāļu un medicīnisko ierīču iegādes izdevumu kompensācijas kārtība” (turpmāk – Noteikumi Nr. 899) 68.1 punktā noteikto kārtību (onkoloģisko slimību ārstēšanai paredzētās parenterāli ievadāmās C saraksta Zāles).
2. Zāļu saraksts pieejams DIENESTA tīmekļa vietnes [www.vmnvd.gov.lv](http://www.vmnvd.gov.lv) sadaļā “Līgumpartneriem”.
3. Šo noteikumu 1.1.apakšpunktā minēto centralizēti iepirkto Zāļu nodrošināšanas kārtība:
	1. DIENESTS saskaņā ar centralizētā Zāļu iepirkuma rezultātiem slēdz Vispārīgās vienošanās ar Zāļu piegādātājiem (turpmāk – PIEGĀDĀTĀJI) par Zāļu piegādi IZPILDĪTĀJAM;
	2. saskaņā ar noslēgtajās Vispārīgajās vienošanās noteikto IZPILDĪTĀJS slēdz Piegādes līgumus ar PIEGĀDĀTĀJIEM, ņemot vērā, ka katrai iepirkuma priekšmeta daļai iespējami trīs PIEGĀDĀTĀJI: Piegādātājs Nr. 1, kas piedāvājis viszemāko cenu, Piegādātājs Nr. 2 ar nākamo zemāko cenu un Piegādātājs Nr. 3 ar trešo zemāko cenu konkrētajai iepirkuma priekšmeta daļai;
	3. IZPILDĪTĀJS ievēro noslēgtajos Piegādes līgumos noteiktos pienākumus un Zāļu pasūtījuma sagatavošanas, piegādes un saņemšanas, kā arī norēķinu kārtību, izvērtējot iespēju ārstēšanai izmantot racionālāko Zāļu iepakojumu un ievērojot attiecīgā gada Zāļu iepirkuma rezultātus;
	4. IZPILDĪTĀJS apņemas Piegādes līgumu ietvaros nodrošināt pacientam nepieciešamās Zāles saskaņā ar medicīniskām indikācijām, ievērojot, ka Zāles izmantojamas tikai pacientu ar onkoloģiskām saslimšanām ārstēšanai;
	5. IZPILDĪTĀJS veic Zāļu pasūtījumus, tos elektroniski nosūtot uz attiecīgā PIEGĀDĀTĀJA Piegādes līgumā norādīto e-pasta adresi un uz DIENESTA e-pasta adresi onkologija@vmnvd.gov.lv;
	6. ja, veicot pasūtījumu, Piegādātājs Nr. 1 nespēj nodrošināt Zāļu piegādi attiecīgajā iepirkuma priekšmeta daļā, ievērojot Piegādes līguma un Vispārīgās vienošanās kārtību, IZPILDĪTĀJAM ir tiesības pasūtīt Zāles attiecīgajā iepirkuma priekšmeta daļā pie Piegādātāja Nr. 2 vai pie Piegādātāja Nr. 3, ja arī Piegādātājs Nr. 2 atsakās vai nespēj veikt Zāļu piegādi attiecīgajā iepirkuma priekšmeta daļā;
	7. ja IZPILDĪTĀJS ir veicis pasūtījumu no Piegādātāja Nr. 2 vai Piegādātāja Nr. 3, tad IZPILDĪTĀJS aizpilda DIENESTA tīmekļa vietnes [www.vmnvd.gov.lv](http://www.vmnvd.gov.lv) sadaļā “Līgumpartneriem” pieejamo informatīvo paziņojumu “Ārstniecības iestādes informatīvais paziņojums, pasūtot parenterāli ievadāmās zāles onkoloģisko saslimšanu ārstēšanai no Piegādātāja Nr. 2 vai Piegādātāja Nr. 3” un iesniedz to DIENESTAM kopā ar kārtējo rēķinu;
	8. IZPILDĪTĀJS nodrošina Zāļu izlietošanu atbilstoši FIFO principam (*first in, first out*), proti, vispirms izlieto Zāles, kas piegādātas pirmās;
	9. IZPILDĪTĀJS nodrošina datu uzskaiti par centralizēti iepirkto Zāļu izlietojumu, nodrošinot Zāļu izlietojuma izsekojamību pacientu līmenī. DIENESTA tīmekļa vietnes [www.vmnvd.gov.lv](http://www.vmnvd.gov.lv) sadaļā “Līgumpartneriem” pieejama DIENESTA izstrādāta *Excel* atskaite ar divām tabulām – “Kopsavilkums par centralizēti iepērkamo parenterāli ievadāmo zāļu onkoloģisko saslimšanu ārstēšanai izlietotajiem zāļu daudzumiem” un “Atskaite par centralizēti iepērkamo parenterāli ievadāmo zāļu onkoloģisko saslimšanu ārstēšanai izlietotajiem zāļu daudzumiem pacientam”. IZPILDĪTĀJS var izmantot DIENESTA izstrādāto atskaiti vai, iepriekš saskaņojot ar DIENESTU, izmantot paša izstrādātu atskaites formu. Katru mēnesi līdz 10. datumam IZPILDĪTĀJS sagatavoto atskaiti nosūta uz DIENESTA e-pasta adresi onkologija@vmnvd.gov.lv. Atskaitē tiek iekļauti dati gan par stacionāriem pacientiem izlietotajām centralizēti iepirktajām Zālēm, gan par ambulatoriem pacientiem izlietotajām centralizēti iepirktajām Zālēm;
	10. DIENESTS pēc IZPILDĪTĀJA atskaites saņemšanas veic iesniegto datu pārskatīšanu, nepieciešamības gadījumā pieprasot papildu informāciju vai precizējumus, un piecu darba dienu laikā uz IZPILDĪTĀJA norādīto e-pasta nosūta apstiprinājumu, ka konkrētā mēneša atskaite par centralizēti iepirktajām Zālēm ir pieņemta;
	11. pēc DIENESTA apstiprinājuma e-pasta saņemšanas IZPILDĪTĀJS līdz katra mēneša 20.datumam sagatavo kopēju rēķinu par stacionāri un ambulatori izlietotajām centralizēti iepirktajām Zālēm; tad rēķina un atskaites kopsavilkuma oriģinālu, kā arī 4.7.apakšpunktā minēto informatīvo paziņojumu, ja tāds ir sagatavots, IZPILDĪTĀJS nosūta DIENESTAM;
	12. DIENESTS apmaksā IZPILDĪTĀJA sagatavoto rēķinu 10 darba dienu laikā pēc rēķina saņemšanas DIENESTĀ. Nepieciešamības gadījumā DIENESTS lūdz IZPILDĪTĀJU sniegt papildu informāciju par rēķinā iekļauto informāciju;
	13. IZPILDĪTĀJA iesniegtie rēķini gada laikā ir summējoši – ja ir izmaiņas periodā, par kuru jau veikta samaksa, izmaiņas iekļaujas nākamo periodu rēķinos.
4. Papildus šo noteikumu 1.1.apakšpunktā minētajām centralizēti iepirktajām Zālēm IZPILDĪTĀJS var izmantot arī tādas parenterāli ievadāmas Zāles, kas iepirktas IZPILDĪTĀJA paša organizētā iepirkumā (piemēram, nereģistrētus medikamentus), ja šie medikamenti ir iekļauti DIENESTA tīmekļa vietnes [www.vmnvd.gov.lv](http://www.vmnvd.gov.lv) sadaļā “Līgumpartneriem” pieejamā Zāļu sarakstā vai ja IZPILDĪTĀJS ir ar DIENESTU saskaņojis konkrētā medikamenta izmantošanu (rakstot uz DIENESTA e-pastu onkologija@vmnvd.gov.lv un saņemot DIENESTA atbildes e-pastu ar apstiprinājumu medikamenta izmantošanai). Šādu Zāļu izmantošanas gadījumā:
	1. IZPILDĪTĀJS nodrošina datu uzskaiti par IZPILDĪTĀJA paša iepirkto Zāļu izlietojumu, nodrošinot Zāļu izlietojuma izsekojamību pacientu līmenī. DIENESTA tīmekļa vietnes [www.vmnvd.gov.lv](http://www.vmnvd.gov.lv) sadaļā “Līgumpartneriem” pieejama DIENESTA izstrādāta *Excel* atskaite ar divām tabulām – “Kopsavilkums par ārstniecības iestādes organizētajos iepirkumos iegādāto parenterāli ievadāmo zāļu onkoloģisko saslimšanu ārstēšanai izlietotajiem zāļu daudzumiem” un “Atskaite par ārstniecības iestādes organizētajos iepirkumos iegādāto parenterāli ievadāmo zāļu onkoloģisko saslimšanu ārstēšanai izlietotajiem zāļu daudzumiem pacientam”. IZPILDĪTĀJS var izmantot DIENESTA izstrādāto atskaiti vai, iepriekš saskaņojot ar DIENESTU, izmantot paša izstrādātu atskaites formu. Katru mēnesi līdz 10. datumam IZPILDĪTĀJS sagatavoto atskaiti nosūta uz DIENESTA e-pasta adresi onkologija@vmnvd.gov.lv. Atskaitē tiek iekļauti dati gan par stacionāriem pacientiem izlietotajām IZPILDĪTĀJA iepirktajām Zālēm, gan par ambulatoriem pacientiem izlietotajām IZPILDĪTĀJA iepirktajām Zālēm;
	2. DIENESTS pēc IZPILDĪTĀJA atskaites saņemšanas veic iesniegto datu pārskatīšanu, nepieciešamības gadījumā pieprasot papildu informāciju vai precizējumus, un veic šo Zāļu apmaksu pēc fakta (ar manuālo aktu iekļauj VIS stacionāra pakalpojumu apmaksas norēķinu sistēmas (SPANS) rēķinā).
5. Šo noteikumu 1.2.apakšpunktā minēto C saraksta Zāļu nodrošināšanas kārtība (attiecināma tikai uz ambulatoro pakalpojumu nodrošināšanu):
	1. IZPILDĪTĀJS slēdz Piegādes līgumus (saskaņā ar DIENESTA nosūtītu Piegādes līguma paraugu) ar ražotāju apliecinātām lieltirgotavām par C saraksta Zāļu piegādi;
	2. IZPILDĪTĀJS ievēro noslēgtajos Piegādes līgumos noteiktos nosacījumus un norēķinu kārtību;
	3. ņemot vērā pacienta medicīniskās indikācijas un ievērojot Noteikumos Nr. 899 noteikto, IZPILDĪTĀJS sagatavo un nosūta DIENESTAM vēstuli, kurai pievienots konsilija lēmums par C saraksta Zāļu nepieciešamību konkrētam pacientam;
	4. DIENESTS saskaņā ar Noteikumos Nr. 899 noteikto nosūta IZPILDĪTĀJAM vēstuli par Zāļu kompensāciju;
	5. IZPILDĪTĀJS atbilstoši DIENESTA vēstulē noteiktajam pieprasa C saraksta Zāles – noteiktu daudzumu no ražotāja un noteiktu daudzumu no lieltirgotavas;
	6. IZPILDĪTĀJS nodrošina datu uzskaiti par C saraksta Zāļu izlietojumu (lieltirgotavas piegādāto) DIENESTA tīmekļa vietnes [www.vmnvd.gov.lv](http://www.vmnvd.gov.lv) sadaļā “Līgumpartneriem” pieejamā *Excel* atskaišu veidlapā “Kopsavilkums par izlietotajām C saraksta zālēm par valsts budžeta līdzekļiem”, nodrošinot Zāļu izlietojuma izsekojamību pacientu līmenī, un katru mēnesi līdz 10. datumam sagatavoto atskaiti nosūta uz DIENESTA e-pasta adresi onkologija@vmnvd.gov.lv;
	7. pēc atskaites saņemšanas DIENESTS veic pārbaudi, vai atskaitē norādītajiem pacientiem ir spēkā esoši lēmumi par C saraksta Zāļu nodrošināšanu, un piecu darba dienu laikā nosūta IZPILDĪTĀJAM apstiprinājumu, ka konkrētā mēneša atskaite ir pieņemta;
	8. pēc DIENESTA apstiprinājuma e-pasta saņemšanas IZPILDĪTĀJS līdz katra mēneša 20.datumam sagatavo rēķinu par C saraksta Zālēm un rēķina oriģinālu nosūta DIENESTAM;
	9. DIENESTS apmaksā IZPILDĪTĀJA sagatavoto rēķinu 10 darba dienu laikā pēc rēķina saņemšanas DIENESTĀ. Nepieciešamības gadījumā DIENESTS lūdz IZPILDĪTĀJU sniegt papildu informāciju par rēķinā iekļauto informāciju;
	10. IZPILDĪTĀJA iesniegtie rēķini gada laikā ir summējoši – ja ir izmaiņas periodā, par kuru jau veikta samaksa, izmaiņas iekļaujas nākamo periodu rēķinos.
6. Alogēno un autologo cilmes šūnu transplantācijas slimnieku ārstēšanā lietojamos medikamentus DIENESTS apmaksā tikai SIA “Rīgas Austrumu klīniskā universitātes slimnīca”.